Diari Oficial de la Generalitat Valenciana


Sumari del DOGV 8013, del 03-04-2017 (2017/2741)

RESOLUCIÓ de 20 de març de 2017, de la Presidència del Consorci Hospital General Universitari de València (CHGUV), per la qual es disposa l'execució de la Sentència 317/2016, de 29 de desembre, del Jutjat Contenciós Administratiu número 10 de València.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8013

Data del DOGV
:   03-04-2017

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2017/2741


Data del document
:   20-03-2017

Organisme emissor
:   Consorci Hospital General Universitari de València

Tipus de document
:   Resolució

RESOLUCIÓ de 20 de març de 2017, de la Presidència del Consorci Hospital General Universitari de València (CHGUV), per la qual es disposa l'execució de la Sentència 317/2016, de 29 de desembre, del Jutjat Contenciós Administratiu número 10 de València. [2017/2741]  
Per la Resolució de 27 de maig de 2013, de la Presidència del CHGUV (DOCV 7038, 04.06.2013), es van convocar proves selectives d'accés a 25 places del grup B, subgrup A2, d'infermer/a, per a torn lliure, discapacitats i promoció interna (CO/01/12), corresponents a l'oferta d'ocupació pública de 2012 del Consorci HGUV (DOCV 6915, 03.12.2012).  
Per l'Acord de 23 de juliol de 2014, de la comissió de selecció designada per a jutjar el referit procés, es va publicar la relació d'aspirants que havien superat el procés selectiu pel seu ordre de puntuació total, així com la puntuació definitiva de la fase de concurs. Contra l'acord esmentat, l'aspirant Sonia Segovia Albaráñez, DNI 84006924W, va interposar un recurs d'alçada, que va ser desestimat mitjançant la Resolució de la Presidència del CHGUV, de 18 de novembre de 2014; i després d'esgotar la via administrativa prèvia, va interposar recurs contenciós administratiu. El recurs es va decidir per Sentència número 317/2016, de 29 de desembre, del Jutjat Contenciós Administratiu número 10 de València, estimatòria de les pretensions de la recurrent, sent-hi interessada Ruth Navarro Martínez, última aspirant aprovada en el mencionat procés selectiu.  
En data 27 de febrer de 2017, s'acorda declarar la fermesa de l'esmentada sentència, per haver transcorregut el termini legalment previst sense que les parts hagen interposat cap recurs contra la sentència dictada.  
La referida sentència declara no ajustada a dret i anul·la la mencionada Resolució de 18 de novembre de 2014, i reconeix en la demandant la situació jurídica individualitzada consistent en el dret a l'adjudicació d'una puntuació total de 62,95 punts en el procés selectiu, de manera que desplaça l'última aspirant aprovada, Ruth Navarro Martínez, i obté la plaça esmentada.  
Atesos els pronunciaments continguts en la dispositiva de la Sentència 317/2016, de 29 de desembre, del Jutjat Contenciós Administratiu número 10 de València, i de conformitat amb allò que disposa l'article 118 de la Constitució espanyola, així com els articles 17.2 de la Llei orgànica 6/1985, d'1 de juliol, del poder judicial, i 103.2 de la Llei 29/1998, de 13 de juliol, reguladora de la jurisdicció contenciosa administrativa, que estableixen l'obligatorietat de compliment de les sentències i la resta de resolucions fermes dictades pels tribunals de Justícia, resolc:  
  
Primer  
Declarar que l'aspirant Sonia Segovia Albaráñez, DNI 43545764D, ha superat, amb una qualificació final de 62,95 punts, el procés selectiu de la convocatòria CO/01/12, d'accés a places del grup B, subgrup A2, d'infermer/a, pel torn lliure, corresponent a l'oferta d'ocupació pública de 2012 del CHGUV.  
  
Segon  
De conformitat amb el que estableix la base específica 10.13 de les que regeixen la convocatòria, la senyora Segovia Albaráñez haurà d'acreditar en el termini vint dies naturals els requisits exigibles enumerats en la base 9.1 de les generals reguladores dels processos selectius d'accés o ingrés al CHGUV (DOCV 7018, 04.06.2013).  
  
Tercer  
La Direcció de Recursos Humans del CHGUV gestionarà la realització del reconeixement mèdic específic preceptiu abans de la resolució nomenament, d'acord amb el que estableix la base 9.2 de les mencionades bases generals.  
  
Quart  
Si dins del termini indicat i excepte casos de força major, degudament acreditats i així apreciats per l'òrgan de gestió de la convocatòria, no presentara la documentació acreditativa, o si se'n deduïra que no té algun dels requisits exigits, no podrà ser nomenada empleada pública del CHGUV, sense perjuí de la responsabilitat en què poguera haver incorregut per falsedat en la seua sol·licitud de participació o en la documentació aportada fins al moment.  
  
Cinqué  
El nomenament de Sonia Segovia Albaráñez en la plaça d'infermera comportarà simultàniament el desplaçament de l'última aspirant aprovada, Ruth M.ª Navarro Martínez, i el cessament d'aquesta última en el contracte de treball que, de conformitat amb la Resolució de la Presidència del CHGUV, de data 10 de setembre de 2014 (DOCV 24.09.2014), va subscriure l'1 d'octubre de 2014.  
  
Contra la present resolució podran promoure les parts legitimades un incident d'execució de sentència, de conformitat amb allò que disposa l'article 109 i concordants de la Llei 29/1998, de 13 de juliol, de la jurisdicció contenciosa administrativa.  
  
València, 20 de març de 2017.- La presidenta del CHGUV i consellera de Sanitat Universal i Salut Pública: Carmen Montón Giménez.